A TANÁCS HATÁROZATA
(2004. július 26.)
az Európai Közösség és az Orosz Föderáció között, az Európai Szén- és Acélközösség és az Orosz Föderáció Kormánya között létrejött, az egyes acéltermékek kereskedelméről szóló megállapodás módosításáról szóló megállapodás megkötéséről
(2004/583/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 300. cikkének (2) bekezdése első mondatával összefüggésben a 133. cikkére,
tekintettel a Bizottság javaslatára,
mivel:
(1)
Az egyrészről az Európai Közösségek és tagállamai, másrészről az Orosz Föderáció közötti partnerség létrehozásáról szóló partnerségi és együttműködési megállapodás (1)1997. december 1-jén hatályba lépett.
(2)
A partnerségi és együttműködési megállapodás 21. cikke úgy rendelkezik, hogy az Európai Szén- és Acélközösség (továbbiakban: „ESZAK”) termékeinek kereskedelmét a 15. cikk kivételével, a fenti megállapodás III. címe és az ESZAK acéltermékeinek kereskedelmére vonatkozó mennyiségi intézkedésekről szóló megállapodás rendelkezései szabályozzák.
(3)
2002. július 9-én az ESZAK és az Orosz Föderáció kormánya megállapodást kötöttek egyes acéltermékek kereskedelméről (2), (a továbbiakban: „a megállapodás”), amelyet az ESZAK nevében a 2002/603/ESZAK bizottsági határozattal (3) hagytak jóvá.
(4)
Az ESZAK-Szerződés 2002. július 23-án lejárt és az Európai Közösség az ESZAK minden jogát és kötelezettségét átvette.
(5)
A megállapodás 10. cikke (2) bekezdése értelmében a felek megállapodtak, hogy a megállapodást folytatni kell, és lejárat után a felek minden jogát és kötelezettségét fenn kell tartani.
(6)
A felek a megállapodás 2. cikke (4) bekezdésének megfelelően konzultációt kezdeményeztek, és az Európai Unió bővítésének figyelembevételével a megállapodásban meghatározott mennyiségi korlátozások növelésében állapodtak meg.
(7)
A felek megállapodtak továbbá a mennyiségi korlátozások további növelésében a megállapodáshoz csatolt, az EU-ban lévő, orosz szolgáltatók által létrehozott szolgáltató központokról szóló 1. nyilatkozat vonatkozásában is.
(8)
A módosító megállapodást el kell fogadni,
A KÖVETKEZŐKÉPPEN HATÁROZOTT:
1. cikk
(1) A Európai Szén- és Acélközösség és az Orosz Föderáció között az egyes acéltermékek kereskedelméről szóló megállapodást módosító, az Európai Közösség és az Orosz Föderáció Kormánya között létrejött megállapodást a Közösség elfogadja.
(2) A megállapodás szövege e határozat mellékletében található.
2. cikk
A Tanács elnöke felhatalmazást kap, hogy kijelölje a megállapodásnak a Közösséget kötelező aláírására jogosult személyt.
Kelt Brüsszelben, 2004. július 26-án.